## L’Hospital General de València supera els 500 procediments de cirurgia hepàtica mínimament invasiva

*** La Secció de Cirurgia Hepatobiliopancreàtica realitza més del 95 % dels procediments mitjançant cirurgia laparoscòpica i robòtica
* Dels 500 procediments, s’ha intervingut en més de 100 cirurgies de fetge i de pàncrees per mitjà de cirurgia robòtica**

L’Hospital General de València és el primer hospital de la Comunitat Valenciana que supera els 500 procediments de cirurgia hepàtica mínimament invasiva, que engloba la cirurgia laparoscòpica, la cirurgia per port únic i la cirurgia robòtica. Amb esta última tècnica s’han realitzat més de 100 cirurgies de fetge i de pàncrees.

Els beneficis d’esta classe de procediments quirúrgics per al pacient són destacats, ja que són més precisos i, en limitar la grandària de les incisions necessàries, es disminuïx el dolor postoperatori, el risc d’infecció i el temps de cicatrització d’esta, amb millors resultats estètics.

Tal com explica José Mir Labrador, cap de la Secció de Cirurgia Hepatobiliopancreàtica, “la secció s’ha reestructurat recentment amb professionals especialitzats en esta classe de cirurgies mínimament invasives, la qual cosa facilita que l’equip puga seleccionar la tècnica quirúrgica més apropiada depenent de cada cas i estudiant quin és el millor procediment per a cada pacient”.

Esta secció ha sigut pionera en la introducció de tècniques mínimament invasives a la Comunitat Valenciana. En 2006 va incorporar la cirurgia hepàtica laparoscòpica i en 2017 va realitzar la primera resecció hepàtica robòtica i van començar a utilitzar la reconstrucció de fetges en 3D, amb la finalitat de realitzar una estratègia prequirúrgica tan exhaustiva com fora possible. Recentment, en 2020, també van ser els primers a incorporar la cirurgia robòtica hepàtica sense ingrés.

Segons Enrique Artigues, cap del Servici de Cirurgia General i Digestiva, “des del centre s’està potenciant este tipus cirurgia mínimament invasiva, tant cirurgia laparoscòpica avançada com cirurgia robòtica”.

“En l’últim any hem incrementat el nombre de procediments que incloem en esta tipologia de cirurgia i l’objectiu és continuar augmentant el nombre de pacients que es beneficiaran d’esta classe de procediments, augmentant la cirurgia robòtica”, ha afegit.

A més de la cirurgia hepàtica i pancreàtica robòtica, el Servici de Cirurgia General i Digestiva ha inclòs la cirurgia robòtica per a tractar l’obesitat mòrbida, la cirurgia esofagogàstrica i la cirurgia de les glàndules suprarenals.

Fecha: 27/12/2024